b"\n_START_ARTICLE_\nMatthew Nathan\n_START_SECTION_\nPrimers anys\n_START_PARAGRAPH_\nNathan va n\xc3\xa9ixer a Paddington, Londres. Provenia d'una fam\xc3\xadlia d'ascend\xc3\xa8ncia jueva, mentre que els seus pares eren l'empresari Jonah Nathan i Miriam Jacob Nathan. Els seus germans van ser el coronel Sir Frederick Nathan, KBE i oficial de la Royal Artillery i, en algun moment de la seva vida, superintendent dels Waltham Abbey Royal Gunpowder Mills, i Sir Nathaniel Nathan, judge colonial a Trinitat i Tobago._NEWLINE_Nathan va ser educat a la Reial Acad\xc3\xa8mia Militar de Woolwich, on va guanyar la medalla Pollock (1880), abans d'entrar als Royal Engineers el 1880. Aix\xc3\xad, va seguir el seu entrenament militar a l'Escola d'Enginyeria Militar de Chatham entre 1880 i 1884._NEWLINE_Ja graduat, Nathan va participar en expedicions militars al Sudan (1884\xe2\x80\x931885) i a Lushai, \xc3\x8dndia (1889\xe2\x80\x931894). El 1889 va ser ascendit al rang de capit\xc3\xa0, mentre que el 1896 fou nomenat secretari del Comit\xc3\xa8 de Defensa Colonial, c\xc3\xa0rrec que ocup\xc3\xa0 fins al 1898. Aquell any seria ascendit a major.\n_START_SECTION_\nServei colonial\n_START_PARAGRAPH_\nEntre 1899 i 1900, Nathan fou el governador de Sierra Leone. Despr\xc3\xa9s passaria a ser governador de la col\xc3\xb2nia de Costa d'Or, c\xc3\xa0rrec que mantingu\xc3\xa9 fins al 1903. El 1902, Nathan va importar a la col\xc3\xb2nia africana un \xc2\xa3543 French Gardner-Serpollet franc\xc3\xa8s de 543 lliures, que utilitzava ell mateix per les carreteres que envoltaven Accra._NEWLINE_El 1903 Nathan fou nomenat governador de Hong Kong, posici\xc3\xb3 en la que va servir fins al 1907. En el transcurs del seu mandat, Nathan va guanyar cr\xc3\xa8dit pol\xc3\xadtic gr\xc3\xa0cies a l'establiment d'una planificaci\xc3\xb3 urbana encertada i una pol\xc3\xadtica de reconstrucci\xc3\xb3, regulant el creixement de la col\xc3\xb2nia oriental i construint les vies m\xc3\xa9s grans de la pen\xc3\xadnsula de Kowloon. La construcci\xc3\xb3 del tren Kowloon-Canton va comen\xc3\xa7ar en aquest per\xc3\xadode._NEWLINE_El 1907 Nathan va passar a ser governador de Natal, c\xc3\xa0rrec que mantindria fins al 1909. Aquell mateix any va ascendir al grau de tinent coronel. Finalment, retornaria a Anglaterra, on va ocupar el c\xc3\xa0rrec de secretari de la General Post Office, posici\xc3\xb3 que va mantenir fins al 1911. Entre 1911 i 1914 fou director de la Board of Inland Revenue.\n_START_SECTION_\nSub-secretari per Irlanda\n_START_PARAGRAPH_\nNathan fou nomenat sub-secretari per Irlanda l'agost de 1914, poc despr\xc3\xa9s de l'inici de la Primera Guerra Mundial i de la signatura de laLlei de Govern Local de 1914. El seu superior immediat era el secretari en cap, Augustine Birrell. En aquell moment, el t\xc3\xadtol de Lord tinent d'Irlanda era una posici\xc3\xb3 principalment cerimonial, i el secretari en cap passava molt temps a Londres, on era membre del gavinet de govern. Aix\xc3\xad, el sub-secretari era el cap efectiu de l'administraci\xc3\xb3 d'Irlanda.  Les tasques de Nathan inclo\xc3\xafen enlla\xc3\xa7ar amb el Partit Parlamentari Irland\xc3\xa8s (PPI) per preparar-los pel govern propi. Tamb\xc3\xa9 s'encarregava del reclutament a Irlanda, rebent informes diaris de la policia sobre l'activitat anti-reclutament i pro-independ\xc3\xa8ncia, inclosa l'amena\xc3\xa7a d'una invasi\xc3\xb3 alemanya o el desembarcament d'armament en suport d'una revolta irlandesa. Alarmat pel nombre creixent d'independentistes al cos civil, Nathan va demanar a les autoritats la possibilitat de transferir-los a Anglaterra, aconseguint l'aprovaci\xc3\xb3 del govern per repartir una carta entre els funcionaris p\xc3\xbablics, on se'ls amena\xc3\xa7ava amb l'expulsi\xc3\xb3 si formaven part dels Voluntaris Irlandesos. Va fer \xc3\xbas de la Llei de Defensa del Reialme de 1914 per suprimir diaris considerats sediciosos, en contra del consell dels membres del PPI. En general, no obstant, va evitar cap acci\xc3\xb3 que hagu\xc3\xa9s pogut provocar m\xc3\xa9s viol\xc3\xa8ncia._NEWLINE_El Divendres Sant, 21 d'abril de 1916, Nathan fou informat que un vaixell alemany havia estat detingut prop de la costa del comtat de Kerry. La nau, l'SS Libau, transportava armes i munici\xc3\xb3. A m\xc3\xa9s, un home havia estat arrestat despr\xc3\xa9s de desembarcar d'un altre vaixell, que posteriorment result\xc3\xa0 ser Sir Roger Casement Una mobilitzaci\xc3\xb3 dels Voluntaris Irlandesos prevista pel Diumenge de Pasqua fou cancel\xc2\xb7lada el dia anterior. Nathan, que pensava que la revolta havia estat aturada, va discutir amb el Lord tinent, Lord Wimborne, la necessitat de registrar les propietats associades amb els Voluntaris i l'Ex\xc3\xa8rcit Ciutad\xc3\xa0 Irland\xc3\xa8s, a m\xc3\xa9s d'arrestar-ne els seus l\xc3\xadders. Nathan va enviar un cable a Birrell, secretari en cap, a Londres, per aconseguir-ne l'autoritzaci\xc3\xb3 per dur a terme aquestes accions. El Dilluns de Pasqua, 24 d'abril de 1916, mentre es trobava a les seves oficines del castell de Dubl\xc3\xadn, esperant la resposta de Birrell, l'al\xc3\xa7ament de Pasqua va comen\xc3\xa7ar, essent atacat el mateix castell. Es van tancar les portes del castell, impedint l'entrada dels rebels, tot i que Nathan va quedar virtualment a\xc3\xafllat. Aquell mateix vespre, no obstant, van arribar regfor\xc3\xa7os des del camp de Curragh, que van permetre la mobilitat del sub-secretari. Nathan, per\xc3\xb2, es va quedar al castell la resta de la setmana (traslladant-se als estables per fer lloc als militars), on es va mantenir en contacte amb Londres, fent d'enlla\xc3\xa7 amb el govern brit\xc3\xa0nic i ajudant a respondre les preguntes del Parlament. L'al\xc3\xa7ament va ser derrotat el 30 d'abril. Aquell mateix dia, Birrell va presentar la dimissi\xc3\xb3 i, el 3 de maig, i a petici\xc3\xb3 de Birrell, Nathan va seguir els seus passos. La comissi\xc3\xb3 reial sobre la rebel\xc2\xb7li\xc3\xb3 de 1916 (la comissi\xc3\xb3 Hardinge) va ser molt cr\xc3\xadtica tant amb Birrell com amb Nathan, particularment per haver fallat en prendre les accions necess\xc3\xa0ries contra els rebels les setmanes i els mesos anteriors a la revolta.\n_START_SECTION_\nDarrers anys\n_START_PARAGRAPH_\nDespr\xc3\xa9s de la seva dimissi\xc3\xb3, Nathan fou nomenat secretari del ministre de Pensions, posici\xc3\xb3 que va ocupar fins al 1919. El 1920 fou nomenat governador de Queensland, c\xc3\xa0rrec que va mantenir fins al 1925, concluint aix\xc3\xad la seva carrera al servei colonial. Mentre viv\xc3\xad a Austr\xc3\xa0lia, Nathan va promoure la migraci\xc3\xb3 de brit\xc3\xa0nics cap a Queensland. El 1922 va fundar, juntament amb Henry Caselli Richards, el comit\xc3\xa8 de la Gran Barrera de Corall. Quan va acabar el seu mandat Nathan es va retirar a Somerset, Anglaterra, on va morir el 1939.\n_START_SECTION_\nIndrets batejats amb el seu nom\n_START_PARAGRAPH_\nNathan Road, la principal art\xc3\xa8ria comercial de la pen\xc3\xadnsula de Kowloon (m\xc3\xa9s coneguda com a Golden Mile, la milla daurada), va rebre el seu nom per Matthew. A Austr\xc3\xa0lia, en record seu es va batejar Nathan i Nathan Heights, a Brisbane (capital de Queensland), i el carrer Nathan, al suburbi de Deakin, a Canberra. Finalment, la Nathan House, un edifici del Maritzburg College de Pietermaritzburg, a Sud-\xc3\xa0frica, tamb\xc3\xa9 deu el seu nom a Matthew Nathan."